**OBRAZLOŽENJE**

**Prijedloga Zaključka o popisu ulica po zonama i blokovima**

**I. PRAVNI TEMELJ ZA DONOŠENJE**

Dana 6. lipnja 2024. godine stupila je na snagu Odluka o uvjetima korištenja javnih parkirališta, javnih garaža, nerazvrstanih cesta i drugih površina javne namjene za parkiranje vozila (Službeni glasnik Grada Zagreba 17/24).

Predmetnom Odlukom javna se parkirališta s naplatom svrstavaju u pet parkirališnih zona.

Oznaka za I. zonu je crvene boje, oznaka za II. zonu je žute boje, oznaka za III. zonu je zelene boje, oznaka za IV. zonu je narančaste boje, a oznaka za V. zonu je plave boje.

I. zona (crvena), II. zona (žuta) i III. zona (zelena) mogu se dijeliti na parkirališne blokove.

Prema odredbi članka 5. stavku 6. Odluke o uvjetima korištenja javnih parkirališta, javnih garaža, nerazvrstanih cesta i drugih površina javne namjene za parkiranje vozila popis ulica po zonama i blokovima zaključkom donosi gradonačelnik.

**II. OCJENA STANJA, OSNOVNA PITANJA KOJA TREBA UREDITI I SVRHA KOJA SE ŽELI POSTIĆI UREĐIVANJEM ODNOSA NA PREDLOŽENI NAČIN**

Glavni cilj uvođenja blokova unutar parkirnih zona je osigurati veću razinu pravednosti te povećanje dostupnosti parkirališnih mjesta stanarima. Svrha povlaštene parkirališne karte je omogućiti stanarima koji stanuju na nekoj adresi koja se nalazi u zoni naplate parkiranja, povoljnije uvjete parkiranja upravo na tom području, dok bi na drugim dijelovima grada njihovo pravo na korištenje javnih parkirališta pod naplatom moralo biti izjednačeno s drugim građanima

**III. SREDSTVA ZA PROVOĐENJE**

Za provođenje ovog zaključka nije potrebno osigurati dodatna sredstva u Proračunu Grada Zagreba za 2024. godinu.